|  |  |
| --- | --- |
| Képtalálat a következőre: „elte logó” | **EFOP-3.4.4-16 Operatív Program**  A felsőoktatásba való bekerülést elősegítő készségfejlesztő és kommunikációs programok megvalósítása, valamint az MTMI szakok népszerűsítése a felsőoktatásban  **Földrajzi-földtudományi alprojekt** |

**F e l h í v á s**

**online földrajzversenyre**

**általános és középiskolás tanulók részére**

A Eötvös Loránd Tudományegyetem Természettudományi Kar Földrajz- és Földtudományi Intézete online földrajzversenyt hirdet a 2018/19. tanév tavaszi félévére.

A **„Tűzön-vízen át”** online földrajzverseny **egyéni**, és két korcsoportban kerül meghirdetésre: az általános iskolások (7–8. évfolyam) és a középiskolások (9–11. évfolyam) számára. Olyan tanulók jelentkezésére számítunk, akik érdeklődnek a földrajz iránt, és szívesen elgondolkodnak egy-egy probléma okain, természeti, társadalmi és környezeti következményein, keresik a tapasztalható tények közötti összefüggéseket.

A verseny alapvetően az iskolai földrajz tananyagra épül. Az általános iskolásoknak a 7. és a 8. osztályos tananyaggal, a középiskolásoknak a 9. és a 10. osztályos tananyaggal kapcsolatos feladatokat kell megoldaniuk.

A verseny **témaköre** 2019. tavaszi félévében általános iskolában és középiskolában egyaránt: a **földrajzi övezetesség**.

A tanulók felkészüléséhez az EKE-Oktatáskutató és Fejlesztő Intézet **újgenerációs** **földrajztankönyveit** ajánljuk, mert ezek mindenki számára elérhetőek az interneten (<http://tankonyvkatalogus.hu>).

A verseny háromfordulós.

Az 1. és a 2. forduló (elődöntők) **online** rendszerűek, a Socrative (<https://socrative.com>) alkalmazás használatával történik. Ennek során a tanulók szabadidejükben oldják meg a tesztfeladatokat egy adott időtartamon belül, és a megoldásokhoz bármely segédeszközt használhatnak.

1. **forduló: 2019. február 22–24.**
2. **forduló: 2019. április 5–7.**

A döntőre a legjobb teljesítményeket elért tanulókat hívjuk meg az ELTE-re.

**A döntő időpontja: 2019. június 1. szombat**

A döntő két részből áll:

1. A döntő első részében a tanulók **írásbeli feladatlapot** oldanak meg, amiben ábrát vagy képet és térképet kell elemezniük tesztszerű feladatokban (egyszeres és többszörös választás, igaz-hamis, fogalomfelismerés; párkeresés; sorba rendezés; szöveg-, ábra-, kép-, térképértelmezés; érvgyűjtés; indoklás).
2. A döntő második része **szóbeli**, ahol a versenyzők a földrajzi övezetesség témakörével kapcsolatos szabadon választott témáról tartanak rövid előadást **pechakucha** módszerrel. Az előadásra otthon, előzetesen kell felkészülni, a választott témával kapcsolatban 10 diaképet kell összeállítani, amelyekről egyenként 20-20 másodpercig beszélhetnek.

Versenyszervezők: dr. Makádi Mariann és dr. Mari László

****A versenyre **előzetes jelentkezést** várunk **2019. február 5**-ig a [makadim@caesar.elte.hu](mailto:makadim@caesar.elte.hu) címre, az alábbi adatok feltüntetésével: jelentkező neve, évfolyama, iskolája, földrajztanára, e-mailcím (ahová az értesítés küldhető).